સુરત-તાપી જિલ્લાના વાલોડ, મહુવા સહિત ઉપરવાસમાં પડેલા ભારે વરસાદને કારણે નવસારીથી પસાર થતી પૂર્ણા નદીની સપાટી 21 ફૂટે (ભયજનક 23) પહોંચી જતા તંત્રની દોડધામ વધી ગઈ હતી. નવસારીના કેટલાક નીચાણવાળા વિસ્તારમાં પાણી પ્રવેશી પણ ગયા હતા. નવસારી પંથકમાં છેલ્લા 24 કલાકમાં પોણા બે ઈંચ વરસાદ પડ્યો હતો. લગભગ 27 દિવસ બાદ નોંધનીય વરસાદ પડ્યો હતો. શુક્રવારે 10 વાગ્યા સુધી તો પૂર્ણાની સપાટી સાધારણ 10 ફૂટે જ વિરાવળ પુલ નજીક હતી. જોકે 10 વાગ્યા બાદ પૂર્ણાની સૂરત બદલાવા લાગી હતી. બપોરે 3 વાગ્યા સુધીમાં પૂર્ણાની સપાટી 21 ફૂટ પહોંચી હતી.